মিরলিন্ডা কুসারি-পুরিনি

**মিরলিন্ডা কুসারি পুরিনি** ; জন্ম ৯ ডিসেম্বর ১৯৬৭) হলেন কসোভোর ‘শি-এরা’ এর প্রতিষ্ঠাতা এবং নির্বাহী পরিচালক। ১৯৯৯ সালের সেপ্টেম্বর থেকে তিনি এই পদে দায়িত্ব পালন করছেন। পেশাগতভাবে তিনি একজন অর্থনীতিবিদ এবং তিনি প্রিস্টিনা বিশ্ববিদ্যালয় থেকে অর্থনীতি ও অর্থ বিষয়ে ডিগ্রি অর্জন করেছেন। তিনি আন্তর্জাতিক গবেষণা ও বিভিন্ন প্রকল্পের অভিজ্ঞতাসম্পন্ন এবং একই সাথে ব্যবসায়িক ও মানবিক উভয় ক্ষেত্রেই বেশ সক্রিয়।

## প্রাথমিক জীবন ও শিক্ষা
কুসারি দক্ষিণ-পশ্চিম কসোভোর জাকোভা-তে জন্মগ্রহণ করেন এবং সেখানেই প্রাথমিক ও মাধ্যমিক শিক্ষা সম্পন্ন করেন। তিনি ১৯৯১ সালে প্রিস্টিনা বিশ্ববিদ্যালয়ের অর্থনীতি ও অর্থ বিভাগ থেকে স্নাতক সম্পন্ন করেন। এরপর তিনি ‘স্পিরিট’ কোম্পানিতে অর্থ ব্যবস্থাপক এবং জাকোভার পানীয় তৈরির কারখানা আরতিতে কাজ করেন। এছাড়াও তিনি বিভিন্ন প্রতিষ্ঠানে হিসাবরক্ষক এবং জাকোভায় ‘সিঅ্যান্ডএ’ এর প্রধান হিসেবে দায়িত্ব পালন করেছেন।

কর্মজীবনে তিনি নারী, পুরুষ এবং যুবকদের জন্য সংখ্যালঘু সমস্যা, অর্থনৈতিক উন্নয়ন ইত্যাদি বিষয়ে অসংখ্য প্রশিক্ষণ কোর্সে অংশগ্রহণ করেছেন। কসোভোর পাশাপাশি বলকান অঞ্চলের দেশগুলোর পরিবর্তনশীল অর্থনীতিতে কাজ করার ব্যাপক অভিজ্ঞতা রয়েছে কুসারির। তিনি ডেনমার্কের ‘দ্য মেকিং মার্কেটস ওয়ার্ক ফর দ্য পুওর অ্যাপ্রোচ’ , সোরোস ফাউন্ডেশনের এনজিও সক্ষমতা বৃদ্ধির প্রশিক্ষণ, মেসিডোনিয়ার সেন্টার ফর দ্য ফার্ম, এন্টারপ্রেনারশিপ অ্যান্ড ম্যানেজমেন্ট এবং আলবেনিয়ায় এনজিও প্রশিক্ষক হিসেবে পেশাদার প্রশিক্ষণ গ্রহণ করেছেন।

২০১৩ সালে তিনি কসোভোর গ্লোবাস ইন্টারন্যাশনাল থেকে ইন্টারন্যাশনাল জেনারেল ম্যানেজমেন্টে এমবিএ সম্পন্ন করেন।

## ‘শি-এরা’ এর প্রতিষ্ঠাতা ও নির্বাহী পরিচালক
উইমেন'স বিজনেস অ্যাসোসিয়েশন ‘শি-এরা’ ) বলকান যুদ্ধের পর ১৯৯৯ সালের সেপ্টেম্বরে নারীদের অর্থনৈতিক ক্ষমতায়নের উদ্দেশ্যে প্রতিষ্ঠিত একটি বেসরকারি সংস্থা (এনজিও)। যুদ্ধ-পরবর্তী সময়ের সামাজিক ও অর্থনৈতিক চাহিদা অনুযায়ী এই সংস্থাটি বিভিন্ন ক্ষেত্রে কাজ শুরু করে। সময়ের সাথে সাথে ‘শি-এরা’ নিজস্ব পরিচিতি তৈরি করেছে এবং বর্তমানে এটি নারীদের অবস্থান শক্তিশালীকরণ ও নারী উদ্যোক্তাদের উৎসাহিত করার ক্ষেত্রে অন্যতম প্রভাবশালী সংস্থা হিসেবে পরিচিত। এই সংস্থাটি নারীদের অবস্থা নিয়ে গবেষণা ও বিশ্লেষণের পাশাপাশি স্থানীয় সরকারি প্রতিষ্ঠানগুলোকে লিঙ্গ সমতা এবং রাজনৈতিক, সামাজিক, অর্থনৈতিক ও সাংস্কৃতিক ক্ষেত্রে কসোভোর নারীদের সম্পৃক্ততা বাড়াতে আইনি কাঠামো ও নীতিমালা তৈরিতে সহায়তা করে।

সংস্থাটি তার সেবার মাধ্যমে একটি স্বতন্ত্র খ্যাতি অর্জন করেছে। ‘শি-এরা’ কসোভোর নারী উদ্যোক্তাদের জন্য পরামর্শ, ব্যবসায়িক পরিকল্পনা, প্রস্তাবনা তৈরি, বিপণন কৌশল, বাজার গবেষণা এবং মানবসম্পদ ও পরিচালনা ব্যবস্থাপনায় বিভিন্ন সহায়তা প্রদান করে থাকে। কসোভোতে কাজ করতে আগ্রহী আন্তর্জাতিক কোম্পানিগুলোকে ব্যবস্থাপনা সেবা প্রদানের মাধ্যমেও ‘শি-এরা’ তাদের কার্যক্রম পরিচালনা করে। সংস্থাটি মধ্য, পূর্ব ও পশ্চিম ইউরোপের দেশসহ যুক্তরাষ্ট্র, কানাডা এবং এশিয়ার বিভিন্ন দেশের সংস্থার সাথে অংশীদারিত্ব গড়ে তুলেছে। কসোভোর স্থানীয় ব্যবসার জন্য আন্তর্জাতিক সম্পর্ক ও অভ্যন্তরীণ বিনিয়োগ উন্নয়নে সংস্থাটি প্রতিশ্রুতিবদ্ধ। এ পর্যন্ত ‘শি-এরা’ ৬০টি প্রকল্প সম্পন্ন করেছে এবং ৫,০০০ এর বেশি নারীসহ মোট ১০,০০০ নারী-পুরুষকে প্রশিক্ষণ প্রদান করেছে। এ সংস্থাটি কসোভোর নারী উদ্যোক্তা এবং লিঙ্গভিত্তিক বাজেট বিশ্লেষণ সংক্রান্ত পাঁচটি গবেষণাপত্র প্রকাশ করেছে।

## পুরস্কার
২০১১ সালের ২৭ অক্টোবর তিনি ওয়াশিংটন ডিসিতে অবস্থিত কানাডীয় দূতাবাস ভবনে ‘দ্য ইন্টারন্যাশনাল অ্যালায়েন্স ফর ওমেন’  পুরস্কার লাভ করেন।

## ব্যক্তিগত জীবন
কুসারি শকেলজেন পুরিনির সাথে বিবাহবন্ধনে আবদ্ধ হয়েছেন। বর্তমানে তাঁরা রাজধানী প্রিস্টিনাতে বসবাস করেন।

## তথ্যসূত্র

## বহিঃসংযোগ

* 

বিষয়শ্রেণী:জীবিত ব্যক্তি
বিষয়শ্রেণী:১৯৬৭-এ জন্ম